**Τοποθέτηση**

**του Μπιθηκούκη Γιάννη, αντιπροσώπου της Ε.Α.Κ.Π.**

**μέλους της Ε.Υ.Π.Σ. Περ/ρειας Αττικής**

Συναδέλφισσες - Συνάδελφοι,

Χαιρετίζω κι εγώ με τη σειρά μου τις διαδικασίες του 25ου συνεδρίου της ΠΟΕΥΠΣ οι οποίες προσδοκώ κι ευελπιστώ να αποτελέσουν αφετηρία αγώνων και κατακτήσεων.

Θα προσπαθήσω να συμβάλλω προς αυτή την κατεύθυνση αναφερόμενος στο θέμα σχετικά με τις «Αποζημιώσεις οφειλόμενων ρεπό και υπερεργασίας των πυροσβεστών».

Από την ψήφιση του νόμου 1157 το 1981 που θεσμοθετήθηκε η πενθήμερη εργασία και για το πυροσβεστικό προσωπικό, μόνιμα καταστρατηγείται.

Με μία μικρή διευκρίνιση όμως συνάδελφοι!

Εκτός ότι ποτέ δεν εφαρμόστηκε για τα Σώματα Ασφαλείας το πλήρες πενθήμερο, αλλά επιβλήθηκε το εξαήμερο, στο Π.Σ. με τις συχνές επιφυλακές κατέληξε να γίνει επταήμερο!

Πάνω σε αυτό  λοιπόν, το από  γεννησιμιού του άδικο εργασιακό πλαίσιο για τους πυροσβέστες, καθιερώθηκε ως έκτακτο κατ’ ευφημισμό βέβαια, και κατ’ εξαίρεση απ’ όλο τον δημόσιο τομέα ακόμη και από  επαγγέλματα εκτάκτου ανάγκης όπως της υγείας, το ΕΚΑΒ κ.λπ., το μέτρο της επιφυλακής, που με την ανοχή όλων των μέχρι σήμερα πλειοψηφιών της Π.Ο.Ε.Υ.Π.Σ. και της Ε.Α.Π.Σ. έχει γίνει μία αφόρητη και αδιαπραγμάτευτη για τον εργαζόμενο καθημερινότητα.

Από χρόνο σε χρόνο με διάφορα προσχήματα και πότε σε κάποιες ομάδες του προσωπικού πότε στο σύνολο, η φυσική και πολιτική ηγεσία μας καλεί να εργαστούμε πολύ περισσότερο από αυτό που ορίζουν ακόμη και αυτές οι μεσοβέζικες περί ωραρίου νομοθετικές διατάξεις και αυτό που είναι ασφαλές ως χρονικό όριο για τον ανθρώπινο οργανισμό.

Χειροπιαστό τεκμήριο αποτελούν τα δεκάδες ή και εκατοντάδες οφειλόμενα ρεπό όπου στους μεν χαμηλόβαθμους στην καλύτερη περίπτωση χορηγούνται πριν τη συνταξιοδότηση. Και αυτό γιατί υπάρχουν πολλές περιπτώσεις λόγω του μεγάλου αριθμού ρεπό δεν μπορεί τελικά η υπηρεσία να τα χορηγήσει όλα, στους δε αξιωματικούς συχνά θυσιάζονται στο βωμό μιας πιθανής βαθμολογικής εξέλιξης. Αυτό το στοιχείο κανείς μας δεν μπορεί να το αμφισβητήσει από όποια ιδεολογική σκοπιά και αν προσπαθήσει να το δει εφόσον θέλει να είναι ειλικρινής και καλοπροαίρετος για το κοινό συμφέρον.

Έτσι λοιπόν αγαπητοί συνάδελφοι, έπειτα από 40 χρόνια εφαρμογής του κουτσουρεμένου πενθήμερου και εφαρμογής της απλήρωτης υπερεργασίας για έκτακτες και τακτικές ανάγκες του σώματος, αντί να διορθωθεί αυτή η μεγάλη αδικία που επέτρεπε στο ελληνικό δημόσιο να πλουτίζει σε βάρος χιλιάδων πυροσβεστών,  το 2020 η τελευταία κυβέρνηση της Νέας Δημοκρατίας έφερε το νόμο 4662 μέσω του οποίου πλέον μπήκε ταφόπλακα σε ότι είχε απομείνει από αυτό που λέμε σταθερό χρόνο εργασίας, επιβάλλοντας την προληπτική επιφυλακή. Ακόμη δηλαδή μία πατέντα σε βάρος των Ελλήνων πυροσβεστών σε εγχώρια και διεθνή  πρώτη εφαρμογή!

Ο νόμος αυτός  έδωσε μεγαλύτερη ευκολία ώστε να καλούμαστε ακόμα πιο τακτικά σε επιφυλακή, αυξάνοντας την εντατικοποίηση, κλέβοντας ακόμη περισσότερο χρόνο από αυτόν τον λίγο που είχαμε να αφιερώσουμε για τις προσωπικές και οικογενειακές μας ανάγκες.

Είναι τέτοια συνάδελφοι η καταλήστευση του ελεύθερου χρόνου  από την εφαρμογή της προληπτικής επιφυλακής, που ανάγκασε ακόμη και τους χειροκροτητές του όπως η σημερινή διοίκηση της Ομοσπονδίας, να εκδίδει σχετικές καταγγελίες για να ρίξει στάχτη στα μάτια μας και ταυτόχρονα να προσπαθεί να καθησυχάσει την αγανάκτηση των πυροσβεστών με την υπόσχεση ότι παλεύει μέσα από υπομνήματα και δημοσιοσχεσίτικες συναντήσεις για να γίνουν τροποποιήσεις του νόμου προς καλύτερη κατεύθυνση, με το σχετικό σιγοντάρισμα από υπηρεσιακούς και πολιτειακούς παράγοντες!

Στη συνέχεια, 2 χρόνια μετά την ψήφιση του φαίνεται ότι αυτή η παθογένεια που σκεπαζόταν κάθε τόσο με το μανδύα των εκτάκτων περιστάσεων και αναγκών έρχεται να γίνει θεσμός.

Έτσι με το άρθρο 34 του νόμου 4964/2022 εκδόθηκαν τόσο πέρυσι όσο και φέτος σχετικές διαταγές, οι οποίες καλούν ουσιαστικά το σύνολο του πυροσβεστικού προσωπικού Γενικών Καθηκόντων να δηλώσει εθελοντικά ότι επιθυμεί την υπερωριακή απασχόληση προκειμένου να αποζημιωθεί για αυτή μόνο κατά ένα μέρος!

Είναι ντροπή για το συνάδελφο που τον αφαίμαξαν οικονομικά να δηλώνει ο ίδιος ότι θέλει να δουλέψει ακόμα περισσότερο μπας και καταφέρει να τα βγάλει πέρα λαμβάνοντας τα ίδια χρήματα που έπαιρνε πριν μερικά χρόνια και είναι διπλή ντροπή για εμάς τους εκπροσώπους των πυροσβεστών να μην οργανώνουμε την αντίσταση και την προάσπιση κεκτημένων δικαιωμάτων.

Είναι ακόμη μεγαλύτερη ντροπή όμως να αφήσουμε, όλοι εμείς οι αιρετοί εκπρόσωποι, να χαθούν οριστικά όλα αυτά που μας πρόσφεραν οι παλαιότεροι συνάδελφοί μας που συσπειρώθηκαν και αγωνίστηκαν μέσα από τις γραμμές του αγωνιστικού συνδικαλιστικού κινήματος, τα χρόνια που οι πυροσβέστες δεν είχαν κανένα ουσιαστικό εργασιακό δικαίωμα εργάζονταν χωρίς ρεπό όλο το μήνα και έπαιρναν συνεχόμενες μεταθέσεις χειμώνα καλοκαίρι, αυτοί οι πρωτοπόροι συνάδελφοι που:

* Πάλεψαν αντιμέτωποι με μία σειρά διώξεις για το δικαίωμα στην συνδικαλιστική οργάνωση και εκπροσώπηση.
* Κατέκτησαν πρωτοπόρα εργασιακά δικαιώματα όπως π.χ. ο κανονισμός μεταθέσεων και κατάταξης.
* Έβαλαν εμπόδια στις αλλεπάλληλες προσπάθειες για εφαρμογή του 12ωρου, στην μη χορήγηση των ημερήσιων αναπαύσεων και των κανονικών αδειών την αντιπυρική περίοδο.

**Πέτυχαν:**

* Την χορήγηση της εφάπαξ αποζημίωσης για τα χρεωστούμενα ρεπό, των νυχτερινών, των μισθολογικών προαγωγών ασχέτως του φερόμενου βαθμού.
* Την επέκταση χορήγησης των γονικών αδειών και για τους πυροσβέστες.
* Την επαγγελματική αποκατάσταση στο Π.Σ. των τέκνων θανόντων εν ώρα υπηρεσίας συναδέλφων.
* Την επέκταση των νομοθετικών διατάξεων για την υγιεινή και ασφάλεια και για το Π.Σ.
* Την επέκταση της πλασματικής τριετίας Κονδύλη.
* Την επέκταση της μάχιμης πενταετίας και για τους μετά το 1993 προσκληθέντες.
* Να μην εφαρμοστεί το πόρισμα του Α.Π.Σ. για το κλείσιμο 45 Π.Υ. και Π.Κ..
* Να μην περάσει η πυρασφάλεια στους δήμους όπως πρότεινε η ΚΕΔΚΕ το 2007.
* Να μην εμπλέκονται οι πυροσβέστες σε κατασταλτικές ενέργειες.
* Αντιμετώπισαν κάθε καταστρατήγηση ωραρίου, εργασιακών συνθηκών και καταχρηστικές συμπεριφορές στις περιοχές των ενώσεων που την ευθύνη είχαν οι εκπρόσωποι της Ε.Α.Κ.Π.

Ας αναλογιστούμε τι πετύχαμε με την αγωνιστική αδράνεια των τελευταίων 13 χρόνων και τι απόμεινε απ’ όλα αυτά τα δικαιώματα σήμερα.

Ας διαισθανθούν τις βαρύτατες ευθύνες τους όσοι ήταν στα προεδρεία των πρωτοβάθμιων και δευτεροβάθμιων συνδικαλιστικών οργάνων για το τι δεν έπραξαν ως όφειλαν για την προάσπιση και την αναβάθμιση των δικαιωμάτων μας.

Και τους ζητάμε να μας πουν έστω και μία κατάκτηση που είχε το συνδικαλιστικό μας κίνημα την τελευταία 10ετία με τις δημοσιοσχεσίτικες πρακτικές που εφάρμοσαν!

**Αγαπητοί συνάδελφοι,**

Θέλω να προσφέρω στον κάθε Έλληνα πολίτη το καλύτερο που μπορώ. Όμως, θέλω και την οικογένειά μου να τη βλέπω και να συνομιλώ δια ζώσης και όχι από το κινητό τηλέφωνο επειδή κάθε τόσο η Υπηρεσία θα με στέλνει για μέρες επί ημερών από την Πελοπόννησο έως τη Θράκη και από τη Ρόδο έως την Κέρκυρα. Το ίδιο εκτιμώ ότι αποζητά και η συντριπτική πλειοψηφία των συναδέλφων.

Η παράταξη μας μετά την πλούσια εμπειρία τριών χρόνων από την εφαρμογή του νόμου 4662 του 2020 και από την στιγμή που καμία από τις υποσχόμενες τροποποιήσεις δεν έγινε, θεωρεί ότι έχουν ωριμάσει πλέον οι συνθήκες για να υπάρξει μία καταρχήν συμφωνία όλων των παρατάξεων πάνω σε αυτό το θέμα για να απαιτήσουμε την πλήρη κατάργηση του νόμου.

Εμείς όλοι που δρούμε μέσα από τις γραμμές της ΕΑΚΠ έχουμε ήσυχη την συνείδηση μας τόσο απέναντι στους συναδέλφους όσο και απέναντι στον ελληνικό λαό για τον λόγο ότι εδώ 25 χρόνια, είμαστε σε έναν διαρκή αγώνα διεκδίκησης και ενημέρωσης με όλους τους τρόπους και τα μέσα που διαθέτουμε για να αποκαλύπτουμε έγκαιρα της αντεργατικές μεθοδεύσεις των κυβερνήσεων και να παλεύουμε μόνοι μας να βάλουμε εμπόδια στην εφαρμογή τους όπως κάναμε και με τον τελευταίο νόμο τον 4662/2020.

Να αγωνιζόμαστε όχι μόνο για να τους βάζουμε εμπόδια, αλλά και για να κατακτούμε δικαιώματα. Πολλά απ’ αυτά τα οποία ενώ κερδήθηκαν, χάθηκαν ή αλλοιώθηκαν από την αδράνεια που επιδεικνύουν σύσσωμοι οι εκπρόσωποι αυτών που λέμε εμείς του κυβερνητικού εργοδοτικού συνδικαλισμού.

Σας προτρέπω όλους και ειδικότερα τους νεότερους συναδέλφους να επισκεφθείτε την ιστοσελίδα της ΕΑΚΠ και να δείτετο τεράστιο εύρος των αγωνιστικών ενεργειών της, που είχαν θετικό αντίκτυπο όχι μόνο στην προάσπιση των εργασιακών μας δικαιωμάτων, αλλά και στην οργάνωση της πυροπροστασίας της χώρας!

Για αυτό σας καλώ όλους από αυτό το βήμα του συνεδρίου, αφού ολοκληρώσουμε την εδώ παρουσία μας με την ομόφωνη στήριξη του αγωνιστικού διεκδικητικού πλαισίου που προτείνει η Ε.Α.Κ.Π. , να επιστρέψουμε στις υπηρεσίες μας αποφασισμένοι για να προετοιμάσουμε και να οργανώσουμε τους συναδέλφους που εκπροσωπούμε, ώστε μαζικά να πάρουν μέρος στις κινητοποιήσεις.

Να πράξουμε  αυτό που επιτάσσει η συνείδηση μας και οι συνθήκες του εργασιακού μεσαίωνα που βιώνουμε, για να νιώθουμε περήφανοι εμείς πρώτα για την αντρίκια στάση μας, αλλά και τα παιδιά μας για τους πατεράδες τους,  που αγωνίζονται για να γίνει πιο ανθρώπινη η ζωή τους!

Εκτός  των άλλων τεσσάρων δίκαιων αιτημάτων μας, διεκδικούμε:

Οικονομική αποζημίωση για την υπερωριακή εργασία και την εργασία κατά την διάρκεια  της νύχτας, των Κυριακών και Αργιών, όπως ισχύει για όλους τους πολιτικούς δημόσιους υπαλλήλους.

Εφάπαξ αποζημίωση όλων των οφειλόμενων ρεπό σύμφωνα με τα προβλεπόμενα από την εργατική νομοθεσία.

Αυτό το απλό γράφει το διεκδικητικό πλαίσιο της Ενωτικής Αγωνιστικής Κίνησης Πυροσβεστών, διότι αυτό είναι το συμφέρον και διακαής πόθος όλων των πυροσβεστών.

Το ξέρετε ότι αυτό είναι το συμφέρον μας ακόμα κι εσείς που σήμερα βρίσκεστε εδώ εκλεγμένοι με έτερα ψηφοδέλτια.

Στηρίξτε λοιπόν την αγωνιστική πρόταση που θα δώσει στους πυροσβέστες ζωή ανθρώπου ελεύθερου και όχι σύγχρονου δούλου.

Αθήνα 20-21 / 06 /2023